《纪梦》
宋代·陈藻

自从弱冠为游子，玉融丹井壶山市。
哦诗不用著工夫，已谪牂山四千里。
柳侯未五十，罗池作刺史。
翰苑失词华，蛟龙急泥滓。
我今四十贫无官，六合飘零到融水。
来时三宿柳城村，再拜前贤我如此。
才卑何怨嗟，且述西征始，
奔走岂吾心，跬步思桑梓。
江右湖湘抵桂林，青山争献双眸美。
青山纵好兴不生，万斛羁愁怀抱里。
夜长正好梦，征夫何早起。
合眼见故乡，开眼知行李。
交朋无恨别，亲戚常也迩。
天明同登途，薄暮共栖止。
一更春酒熟，街头逢伯氏。
二更桑麻园，仲氏谈生理。
三更四更，平时往还人，
见我早归呼我喜。五更茅店寒，
邻鸡振吾耳。忽惊身在竹床眠，
天外七闽何处是，只泪汪汪沾布被。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。